b'\n_START_ARTICLE_\nStikkan Anderson\n_START_PARAGRAPH_\nStikkan Anderson, egentlig Stig Erik Leopold Anderson (25. januar 1931 i Hova, V\xc3\xa4sterg\xc3\xb6tland i Sverige \xe2\x80\x93 12. september 1997 i Stockholm) var en svensk tekstforfatter, musikforl\xc3\xa6gger, forretningsmand og overs\xc3\xa6tter af udenlandsk popmusik til svensk._NEWLINE_Stikkan Anderson stiftede Polar Music Prize, musikkens modstykke til Nobelprisen, og var grundl\xc3\xa6gger af Polar Records. Han er uden for Sverige mest kendt for sit engagement med ABBA og omtales ofte som ABBAs femte medlem._NEWLINE_Han skrev over 3 000 sangtekster og var med til at komponere melodi/tekst til sangen Waterloo, der vandt Eurovision Song Contest i 1974._NEWLINE_I dansktop-sammenh\xc3\xa6ng har Stikkan Anderson haft stor betydning. I 1959 fik han sit f\xc3\xb8rste store hit som sangskriver med sangen \xc3\x84r du k\xc3\xa4r i mig \xc3\xa4nnu, Klas-G\xc3\xb6ran? Den r\xc3\xb8g over \xc3\x98resund til Danmark, hvor Gustav Winckler k\xc3\xb8bte den til sit nystartede musikforlag. Winckler oversatte den selv til dansk og gav den videre til Grethe S\xc3\xb8nck, som dermed fik sit livs hit._NEWLINE_De f\xc3\xb8lgende \xc3\xa5r fortsatte Anderson med at levere tekster og melodier til Gustav Winckler og de danske andre producere og tekstforfattere, b\xc3\xa5de egne og dem han havde i sit musikforlags kataloger. Da Dansktoppen startede i 1968 var de fleste af melodierne hentet fra udlandet, og her havde Stikkan Anderson en absolut hovedrolle._NEWLINE_Andersons engagement i Danmark ebbede ud i takt med, at han fik succes med ABBA, og hans gamle danske samarbejdspartnere efterh\xc3\xa5nden faldt fra. Dog har hans indfyldelse stadig betydning, da rettighederne til mange af de sange, som er danske versioner af udenlandske sange, i dag ligger i Sverige.'